|  |  |
| --- | --- |
|  ПРЕДЛАГАЧ: | Министерство за земјоделство, шумарство и водостопанство |
|  |  |
|  |  |

ПРЕДЛОГ НА

 ЗАКОН ЗА ИЗМЕНУВАЊЕ И ДОПОЛНУВАЊЕ НА ЗАКОН ЗА ОСНОВАЊЕ НА АГЕНЦИЈА ЗА ФИНАНСИСКА ПОДДРШКА ВО ЗЕМЈОДЕЛСТВОТО И РУРАЛНИОТ РАЗВОЈ ПО СКРАТЕНА ПОСТАПКА

.

Скопје, септеври 2017 година

ВОВЕД

I. ОЦЕНА НА СОСТОЈБИТЕ ВО ОБЛАСТА ШТО ТРЕБА ДА СЕ УРЕДИ СО ЗАКОНОТ И ПРИЧИНИ ЗА ДОНЕСУВАЊЕ НА ЗАКОНОТ

Со Предлог законот за изменување и дополнување на Закон за основање на Агенција за финансиска поддршка во земјоделството и руралниот развој се врши промена во условите кои се однесуваат на именување на директор на Агенција за финансиска поддршка во земјоделството и руралниот развој на Република Македонија, во насока на дополнување на сертификатите за познавање на англиски јазик со АПТИС, како и бришење на условот за положен психолошки тест.

II. ЦЕЛИ, НАЧЕЛА И ОСНОВНИ РЕШЕНИЈА

Цел на Предлог законот за изменување и дополнување на Закон за основање на Агенција за финансиска поддршка во земјоделството и руралниот развој е да се овозможи и АПТИС како меѓународен сертификат за познавање на странски јазик да биде доказ за познавање на странски јазик за именување на директор на Агенција за финансиска поддршка во земјоделството и руралниот развој, затоа што овој сертификат е признаен секаде, но е и најефтин и најдостапен сертификат за познавање на англиски јазик во Република Македонија. Во однос на психолошкиот тест, истиот е често користена алатка за проверка на психолошките карактеристики на кандидати за определени работни места, но проблем претставува фактот што во Република Македонија не постојат овластени правни лица кои располагаат со соодветен стручен кадар за развивање ба соодветни психолошки тестови за секоја различна работна позиција, вклучувајќи ги и избраните и именуваните лица. Предлог законот за изменување и дополнување на Закон за основање на Агенција за финансиска поддршка во земјоделството и руралниот развој се заснова на истите начела на кои е заснован и Закон за основање на Агенција за финансиска поддршка во земјоделството и руралниот развој.

III. ОЦЕНА НА ФИНАНСИСКИТЕ ПОСЛЕДИЦИ ОД ПРЕДЛОГОТ НА ЗАКОН ВРЗ БУЏЕТОТ И ДРУГИТЕ ЈАВНИ ФИНАНСИСКИ СРЕДСТВА

Законот чие донесување се предлага не повлекува обврска за обезбедување средства за неговото спроведување од Буџетот на Република Македонија.

IV. ПРОЦЕНА НА ФИНАНСИСКИТЕ СРЕДСТВА ПОТРЕБНИ ЗА СПРОВЕДУВАЊЕ НА ЗАКОНОТ, НАЧИН НА НИВНО ОБЕЗБЕДУВАЊЕ, ПОДАТОЦИ ЗА ТОА ДАЛИ СПРОВЕДУВАЊЕТО НА ЗАКОНОТ ПОВЛЕКУВА МАТЕРИЈАЛНИ ОБВРСКИ ЗА ОДДЕЛНИ СУБЈЕКТИ

Законот не повлекува обврска за обезбедување дополнителни финансиски средства за неговото спроведување и материјални обврски за одделни субјекти.

V. СКРАТЕНА ПОСТАПКА ЗА ДОНЕСУВАЊЕ НА ЗАКОНОТ

Со оглед на тоа што не е во прашање сложен и обемен закон, согласно член 170 од Деловникот на Собранието на Република Македонија, се предлага Собранието да расправа по Предлог на законот во скратена постапка.

ПРЕДЛОГ НА ЗАКОН
ЗА ИЗМЕНУВАЊЕ И ДОПОЛНУВАЊЕ НА ЗАКОН ЗА ОСНОВАЊЕ НА АГЕНЦИЈА ЗА ФИНАНСИСКА ПОДДРШКА ВО ЗЕМЈОДЕЛСТВОТО И РУРАЛНИОТ РАЗВОЈ

Член 1

 Во Закон за основање на Агенција за финансиска поддршка во земјоделството и руралниот развој („Службен весник на Република Македонија“ бр. 72/2007, 5/2009, 43/2014, 193/2015 и 39/2016), во член 11 став (4) точка 5) во алинејата 4 сврзникот „или“ се заменува со запирка.

Во алинејата 5 сврзникот „и“ се заменува со сврзникот „или“.

По алинејата 5 се додава нова алинеја 6, која гласи:

„- АПТИС (АPTIS) - најмалку ниво Б2 (B2)“.

Точката 6) се брише.

Член 2

 Одредбите од член 11 став 4 точка 5) од Закон за основање на Агенција за финансиска поддршка во земјоделството и руралниот развој („Службен весник на Република Македонија“ бр. 72/2007, 5/2009, 43/2014, 193/2015 и 39/2016) и одредбите од член 1 од овој закон со кој член 11 став 4 точка 5) се дополнува со нова алинеја 6, нема да се применуваат од денот на влегувањето во сила на овој закон до 1 септември 2018 година.

Член 3

Директорот кој е именуван во периодот од денот на влегувањето во сила на овој закон до 1 септември 2018 година, е должен да го исполни условот за познавање на странски јазик најдоцна во рок од една година од денот на неговото именување.

На директорот кој нема да го исполни условот за познавање на странски јазик во рокот утврден во став 1 на овој член му престанува мандатот.

Член 4

 Овој закон влегува во сила со денот на објавувањето во „Службен весник на Република Македонија“.

О Б Р А З Л О Ж Е Н И Е НА ПРЕДЛОГ- ЗАКОНОТ

1. **ОБЈАСНУВАЊЕ НА СОДРЖИНАТА НА ОДРЕДБИТЕ НА ПРЕДЛОГ НА ЗАКОНОТ ЗА ИЗМЕНУВАЊЕ И ДОПОЛНУВАЊЕ НА ЗАКОН ЗА ОСНОВАЊЕ НА АГЕНЦИЈА ЗА ФИНАНСИСКА ПОДДРШКА ВО ЗЕМЈОДЕЛСТВОТО И РУРАЛНИОТ РАЗВОЈ, ПО СКРАТЕНА ПОСТАПКА**

 Во членот 11 од Закон за основање на Агенција за финансиска поддршка во земјоделството и руралниот развој („Службен весник на Република Македонија“ бр. 72/2007, 5/2009, 43/2014, 193/2015 и 39/2016) се уредуваат условите и начинот на именување и разрешување на директорот на Агенција за финансиска поддршка во земјоделството и руралниот развој. Како еден од условите за именување на директор е наведено и поседување на меѓународно признат сертификат за познавање на англиски јазик, при што се наведени следните сертификати ТОЕФЕЛ ИБТ најмалку 74 бода, ИЕЛТС (IELTS) - најмалку 6 бода, ИЛЕЦ (ILEC) (Cambridge English: Legal) - најмалку Б2 (B2) ниво, ФЦЕ (FCE) (Cambridge English: First) - положен или БУЛАТС (BULATS) - најмалку 60 бода. Со оглед на фактот што и АПТИСОТ е исто така меѓународно признатите сертификати но е најефтин и најдостапен сертификат за познавање на англиски јазик во Република Македонија со членот 1 од Предлог законот, се врши измена на ставт 4 со која се додава и овој сертификат, а истовремено се брише психолошкиот тест како услов. Во однос на психолошкиот тест, истиот е често користена алатка за проверка на психолошките карактеристики на кандидати за определени работни места, но проблем претставува фактот што во државата не постојат овластени правни лица кои располагаат со соодветен стручен кадар кои ќе развијат соодветни психолошки тестови за секоја различна работна позиција, вклучувајќи ги и избраните и именуваните лица, поради што овој услов се брише.

 Со членот 2 од Предлог законот се дава одложна примена на условот кој се однесува на познавање на англискиот јазик.

 Со членот 3 се регулира обврската на директорот именуван до започнување со примена на условот за познавање на странски јазик да го исполни истиот во рок од една година од денот на неговото именување, во спротивно му престанува мандатот

Со членот 4 се уредува влегувањето во примена на законот.

II. **МЕЃУСЕБНА ПОВРЗАНОСТ НА РЕШЕНИЈАТА СОДРЖАНИ ВО ПРЕДЛОЖЕНИТЕ ОДРЕДБИ**

Предложените одредби се меѓусебно поврзани. Како такви прават правна целина и се применливи.

III. **ПОСЛЕДИЦИ ШТО ЌЕ ПРОИЗЛЕЗАТ ОД ПРЕДЛОЖЕНИТЕ РЕШЕНИЈА**

Со предложениот текст на Предлогот на Закон за основање на Агенција за финансиска поддршка во земјоделството и руралниот развој („Службен весник на Република Македонија“ бр. 72/2007, 5/2009, 43/2014, 193/2015 и 39/2016) се уредуваат условите за именување на директор.

ТЕКСТ НА ОДРЕДБА ОД ЗАКОНОТ ЗА ЗАКОН ЗА ОСНОВАЊЕ НА АГЕНЦИЈА ЗА ФИНАНСИСКА ПОДДРШКА ВО ЗЕМЈОДЕЛСТВОТО И РУРАЛНИОТ РАЗВОЈ

**Член 11**

**Раководење со Агенција за финансиска поддршка во земјоделството и руралниот развој**

(1)Со Агенцијата раководи директор.

(2)Директорот на Агенцијата го именува и разрешува Владата на Република Македонија.

(3)За именување на директор се објавува јавен оглас во три дневни весници кои се издаваат на целата територија на Република Македонија од кои еден од весниците се издава на јазикот што го зборуваат најмалку 20% од граѓаните кои зборуваат службен јазик различен од македонскиот јазик.

(4)За директор може да биде именувано лице кои ги исполнува следниве услови:

1) е државјанин на Република Македонија;

2) во моментот на именувањето со правосилна судска пресуда не му е изречена казна или прекршочна санкција забрана за вршење на професија, дејност или должност;

3) има стекнати најмалку 240 кредити според ЕКТС или завршен VII /1 степен;

4) има најмалку пет години работно искуство;

5) поседува еден од следниве меѓународно признати сертификати или уверенија за активно познавање на англискиот јазик не постар од пет години:

- ТОЕФЕЛ ИБТ најмалку 74 бода,

- ИЕЛТС (IELTS) - најмалку 6 бода,

- ИЛЕЦ (ILEC) (Cambridge English: Legal) - најмалку Б2 (B2) ниво,

- ФЦЕ (FCE) (Cambridge English: First) - положен или

- БУЛАТС (BULATS) - најмалку 60 бода и

6) има положено психолошки тест и тест за интегритет.

(5)Именувањето на директорот се врши врз основа на неговата стручност и компетентност.

(6)Мандатот на директорот трае четири години.